ປະທານປະເທດ ເຈືອງເຕີນຊາງ ຕ້ອນຮັບຮອງນາຍົກລັດຖະມົນຕີ, ລັດຖະມົນຕີວ່າການກະຊວງການຕ່າງປະເທດ ໄທ
ປະທານປະເທດເຈືອງເຕີນຊາງຕ້ອນຮັບຮອງນາຍົກລັດຖະມົນຕີ,
ລັດຖະມົນຕີວ່າການກະຊວງການຕ່າງປະເທດໄທ
ຕອນບ່າຍວັນທີ 20/3, ຢູ່ສຳນັກງານປະທານປະເທດ, ທ່ານປະທານປະເທດ ຫວຽດນາມ ເຈືອງເຕີນຊາງ ໄດ້ໃຫ້ການຕ້ອນຮັບທ່ານຮອງນາຍົກລັດຖະມົນຕີ, ລັດຖະມົນຕີວ່າການກະຊວງການຕ່າງປະເທດ ໄທ ທະນະສັກ ປະຕິມາປຣາກອນ ພວມຢ້ຽມຢາມ ຫວຽດນາມ ຢ່າງເປັນທາງການ ແລະ ເປັນປະທານຮ່ວມວາລະປະຊຸມຄັ້ງທີ 2 ຄະນະກຳມະການປະສົມກ່ຽວກັບການຮ່ວມມື 2 ຝ່າຍ ຫວຽດນາມ - ໄທ. ທີ່ການຕ້ອນຮັບ, ທ່ານປະທານປະເທດ ຢັ້ງຢືນວ່າ: ຫວຽດນາມ ຖືເປັນສຳຄັນການພົວພັນກັບ ໄທ, ບົນຈິດໃຈນັ້ນ, 2 ຝ່າຍໄດ້ເຊັນສັນຍາຮ່ວມມືຍຸດທະສາດເນື່ອງໃນໂອກາດການຢ້ຽມຢາມທາງລັດຖະກິດ ໄທຂອງທ່ານເລຂາທິການໃຫຍ່ ຫງວຽນຟູ໋ຈ້ອງ ເມື່ອປີ 2013. 2 ຝ່າຍແລກປ່ຽນຄະນະຜູ້ແທນຂັ້ນສູງເປັນປະຈຳ, ພ້ອມທັງຍູ້ແຮງການຮ່ວມມືໃນຫຼາຍຂົງເຂດຄື ເສດຖະກິດ, ການລົງທຶນ, ການຄ້າ, ແຮງງານ…ທ່ານປະທານປະເທດເຊື່ອໝັ້ນວ່າ: ບົນພື້ນຖານນັ້ນ, ພ້ອມກັບໝາກຜົນຂອງກອງປະຊຸມຮ່ວມມື 2 ຝ່າຍຄັ້ງທີ 2, ຈະນຳການພົວພັນຄູ່ຮ່ວມມືຍຸດທະສາດລະຫວ່າງ 2 ປະເທດກ້າວເຂົ້າສູ່ລວງເລິກ. ທ່ານປະທານປະເທດ ເຈືອງເຕີນຊາງ ປາດຖະໜາວ່າ: ໄທ ສືບຕໍ່ສວມບົດບາດໃຫຍ່ຫຼວງກ່ວາໃນກຸ່ມ ອາຊຽນ ແລະ ເລື່ອງສ້າງຕັ້ງປະຊາຄົມ ອາຊຽນ ເພື່ອແນໃສ່ປົກປ້ອງສິດຜົນປະໂຫຍດຂອງປະຊາຄົມບົນພື້ນຖານກົດບັດ ອາຊຽນ, ພ້ອມທັງດ້ວຍບົດບາດເປັນຜູ້ປະສານງານ ອາຊຽນ - ຈີນ, ໄທ ມີສຽງເວົ້າປະກອບສ່ວນຮັກສາສັນຕິພາບ, ສະຖຽນລະພາບຢູ່ທະເລຕາເວັນອອກ ບົນຈິດໃຈກົດໝາຍສາກົນ, ຖະແຫຼງການກ່ຽວກັບກັບປະພຶດຂອງຝ່າຍຕ່າງໆຢູ່ທະເລຕາເວັນອອກ (DOC), ມຸ່ງໄປເຖິງການສ້າງປະມວນກົດໝາຍກ່ຽວກັບການປະພຶດຢູ່ທະເລຕາເວັນອອກ (COC).
ແຈ້ງບາງໝາກຜົນຂອງວາລະປະຊຸມ, ທ່ານຮອງນາຍົກລັດຖະມົນຕີ, ລັດຖະມົນຕີວ່າການກະຊວງການຕ່າງປະເທດ ໄທ ທະນະສັກ ປະຕິມາປຣາກອນ ໃຫ້ຮູ້ວ່າ: 2 ຝ່າຍຈະກວດກາຄືນທຸກໆຂົງເຂດຄື: ເສດຖະກິດ, ການເມືອງ, ປ້ອງກັນຊາດ - ປ້ອງກັນຄວາມສະຫງົບ ເພື່ອແນໃສ່ວາງອອກທິດທາງການຮ່ວມມືໃນໄລຍະຈະມາເຖິງ.
(ແຫຼ່ງຄັດຈາກ VOV)